**José Rodríguez de Vicente**, coñecido como **Joselín**, nado en Vigo o 14 de abril de 1895 e finado en Buenos Aires o 20 de setembro de 1958, foi un xornalista, narrador oral, político e actor galego.

Traxectoria
-----------

Fillo de Román Rodríguez, administrador do Pazo do Conde de Gondomar, en Baiona. Estudou en Vigo e Madrid. En 1916 marchou a Uruguai, onde traballou de xornalista no semanario *Tierra Gallega*, ao mesmo tempo creou o personaxe de **Joselín**, un galego de aldea, bo e de poucas letras, pero con moita sabedoría.

Regresou a Galicia e fundou as Irmandades da Fala de Baiona. Foi presidente do Casino Recreativo de Baiona en distintas ocasións, e adoitaba participar nas actividades culturais entre como as actuacións no teatro baionés ou a composición de letras para as comparsas do entroido. Foi nomeado alcalde accidental de Baiona a principios da ditadura de Primo de Rivera, e foi tenente de alcalde en distintos gobernos. Volveu ser alcalde entre 1927 e 1929. Durante o seu mandato puxo en marcha distintas reformas sanitarias, reparación de fontes e da Casa Consistorial. En xullo de 1927 nomeou fillo adoptivo de Baiona a Ángel Bedriñana, propietario do Palacio de Monte Real.[] En outubro recibiu as súas maxestades Afonso XIII e a súa esposa Vitoria Uxía de Battenberg. Miguel Primo de Rivera concedeulle a distinción de Cabaleiro da Orde do Mérito Civil na súa visita de agosto de 1928, insignias que lle foron impostas en agosto do ano seguinte, tras a subscrición popular que se fixo en Baiona para a súa figura. Dimitiu do seu cargo en outubro de 1929, e foi substituído polo seu tenente de alcalde Vicente Vázquez González.

José Rodríguez de Vicente en La Hora Gallega, 1933.
Posteriormente traballou en Salamanca nunha oficina de turismo e en Madrid como xornalista no diario *La Nación*. Logo dalgunha incursión no mundo do teatro (en 1932 estreou *Terra Nai* no Teatro García Barbón), trasladouse a Buenos Aires, onde foi director da revista *España* do Hospital Español dende 1936. Organizou unha compañía de teatro e elaborou guións para filmes e documentais en colaboración con Suevia Films. Dirixiu a emisión radiofónica *La Hora Gallega*, de Radio Patria.

Creou en Buenos Aires o centro Ayuntamiento de Bayona, posteriormente transformado en Círculo Social Val Miñor. En 1955 foi premiado coa Cruz de Isabel A Católica.

Como narrador oral, gravou unha serie de narracións moi populares coñecidos como os Contos de Joselín. 

Era irmán de Román Rodríguez de Vicente.

|  |  |  |
| --- | --- | --- |
| Predecesor:**Pedro Miranda Suárez de Puga** |  **Alcalde de Baiona** 1927 - 1929 | Sucesor:**Vicente Vázquez González** |

Notas
-----

1. ↑  *El Pueblo Gallego*, 30-9-1958, p. 2
2. ↑  *Faro de Vigo*, 1-4-1928
3. ↑  "Os contos de Joselín". *Folque*. 2014-04-14. Consultado o 2021-10-22.

Véxase tamén
------------

### Ligazóns externas

* "Vigo despide a Joselín, un monologuista, guionista de cine y teatro, y ex alcalde de Baiona". *La Voz de Galicia* (en castelán). 10 de novembro de 2010.
* Salgado, Rafael (1/8/2011). "Joselín", no blog *Ourense no tempo*.
* 

* José Rodríguez de Vicente na IMDb *(en inglés)*.

|  |  |
| --- | --- |
| Control de autoridades | 
* Wd: Q12391163
* IMDb: nm0735622

 |